# Frantziako Tourra

Frantziako Tourra (frantsesez eta ofizialki: Le Tour de France, tuʁ də fʁɑ̃s ahoskatua) etapakako bizikleta lasterketa da, hiru astez Frantziako hiri eta herriak zeharkatzen dituena. Hiru itzuli handietako bat da, Italiako Giroa eta Espainiako Vueltarekin batera, eta entzute gehien duena.
Lehenbiziko ekitaldia 1903. urtean korritu zen, eta harrezkero urtero antolatu da, Lehen eta Bigarren mundu gerren urteetan izan ezik. Uztailean izaten da, eta urtero mundu osoan jokatzen diren kirol ospakizunetan arrakastatsuena da. UCI World Tourreko talderik hoberenek parte hartzen dute, gehi antolatzaileek gonbidatzen dituztenek.

## Historia

Frantziako Tourra L'Auto egunkariak (Gaur egun L'Equipe) sortu zuen, 1903. urtean, Paris-Brest-Paris eta Bordele-Paris lasterketei lehia egiteko asmotan. L'Auto egunkariak 1903ko Urtarrilean aurkeztu zuen lasterketa, eta hala, Frantziako Tourraren promozioari esker 25.000 egunkari saltzetik 65.000 saltzera igaro zen, 1908. urterako salmentak 250.000koak ziren eta 1923an 500.000ra iritsi ziren. Saldutako egunkarien errekorra 1933 urtean lortu zen, 854.000 alerekin. Gaur egun, Frantziako Tourra Amaury Sport Organisation(ASO)k antolatzen du eta antolatzaile talde haren jabea L'Equipe egunkaria da.
Tourra etapa lasterketa da eta egunero etapa bat jokatu ohi da. Txirrindulari guztiek lortutako denboren arabera egiten den sailkapenak Sailkapen Nagusia izena hartzen du. Lasterkari bakoitzak etapok amaitzeko behar izan duen denbora kontutan hartzen da sailkapen nagusia eratzeko. Beraz, Tourreko irabazlea sailkapen nagusiko lehenbizikoa izango da, hau da, etapa guztiak amaitzeko denbora gutxien eman duen txirrindularia. Hortaz, baliteke sailkapen nagusian garaile ateratzea etapa bakar bat bera ere irabazi gabe, hala egin zuen Greg Lemondek 1990. urtean, esate baterako. Tourreko etapa bat irabaztea edozein txirrindulariren lorpen handietako bat bezala jotzen da, norberaren sailkapen nagusiko postua kontutan hartu gabe. Nahiz eta lehen Tourreko etapa kopuruak desberdinak izan ziren, gaur egun Tourra 20 etaparen buruan jokatzen da, guztira 3.000 eta 4.000 kilometro arteko ibilbidea korrituta. Sailkapen nagusiaz gain, badaude beste hainbat sariketa Tourraren beraren barruan, eta lehiaketa haietako aurreneko lasterkariek kolore desberdinak dituzten Maillotak janzten dituzte.
Tourra gaur egun taldeka (berauek babesleek finantzatuta) korritzen da, baina lehenago banaka korritzen zuten eta ez zegoen talde-taktikarik gaur egun bezala. 50 eta 60ko hamarkadetan ere taldeka korritzen zen, baina taldeok herrialdeen arabera osatzen ziren.
Tourreko etapa gehienak Frantzian izaten dira, baina badira Frantziatik kanpo jokatzen diren batzuk ere, Espainian, Italian, Belgikan, Herbehereetan, Erresuma Batuan... Tourrak bi atseden egun dauzka, eta normalean bidaia luzeak egiteko erabiltzen dira, trenez edo hegazkinez.
Azken urteotan, aurreneko etapa 5–15 km-ko banakako erlojupekoa izan ohi da, eta sarrerako etapa izena hartzen du. Tourraren amaiera, ostera, Parisko Eliseo Zelaien hiribidean izaten da beti. Tourreko hiru asteetan, etapa menditsuak, banakako erlojupekoak, eta taldekako erlojupekoak jokatzen dira. Beste etapa guztiak lauak edo ez hain menditsuak izaten dira, horrela, sprinter deritzen txirrindulariek etapak irabazteko aukera izaten dute. Hala ere, sailkapen nagusiko irabazleak halabeharrez oso ondo moldatu beharko da, bai mendian gora bai erlojupean.
Tourreko ibilbidea urtez urte aldatu ohi dute, urte batean erlojuaren orratzen norabidean egiten da eta hurrengoan alderantziz; hala, urte batean Alpeak lehenengo igarotzen dira eta hurrengoan Pirinioak. Alpeetako eta Pirinioetako mendi asko ia urtero-urtero agertzen dira ibilbidean, eta gogorrenak Hors Categorie izena hartzen dute (Kategoriaz Kanpo), Col du Tourmalet, Mont Ventoux, Col du Galibier, Alpe d'Huez-ek..., esate baterako, Hors Categorie izena hartzen dute.
1984 urteaz geroztik emakumeentzako tourra ere korritu izan da, Le Grande Boucle Feminin izenarekin ezaguna, nahiz eta, Emakumeen Italiako Giroa garrantzitsuagoa izan.

## Tourreko zuzendariak

* 1903-1939 Henri Desgrange
* 1947-1961 Jacques Goddet
* 1962-1986 Jacques Goddet eta Felix Levitan
* 1987-1988 Jean-François Naquet-Radiguet
* 1988-1989 Jean-Pierre Courcol
* 1989-2005 Jean-Marie Leblanc
* 2005etik aurrera Christian Prudhomme

## Maillotak

Sailkapen bakoitzeko aurrenekoak kolore desberdineko maillota janzten du, beste txirrindulari guztietatik nabarmentzeko.

### Gaur egungo maillotak

Maillot Horia, sailkapen nagusiko lehendabizikoak janzten du. Hortaz, ordurarte jokatu diren etapak amaitzeko denbora gutxien eman duen txirrindulariak jantziko du eta dauden maillotetan garrantzitsuena da. Azken egunean maillot hau daramana Tourreko irabazlea da. Maillot Horia 1919. urtean hasi zen erabiltzen, antolatzaileek liderra nabarmentzea nahi zuten, eta L'Auto egunkariaren orriak horiak zirenez kolore hau aukeratu zen maillotarentzat.
Maillot Berdea, sprint sailkapeneko lehendabizikoak janzten du. Sailkapen honetarako puntuak, korredoreak etapako helmugara iritsi diren arabera lortzen dira, hala, etapako garaileak bigarrenak baino puntu gehiago eskuratuko ditu eta hala, hurrenez hurren, eskuragai dauden puntu guztiak ahitu arte. Peter Sagan txirrindulari eslovakiarrak du errekorra zazpi maillot berde irabazita, 2012tik 2019ra.
Puntu gorridun Maillota, mendietako erregeak janzten du. Sailkapen honetarako puntuak mendateak zeharkatzen direnean eskuratzen dira. Zenbat eta mendi latzagoak orduan eta puntu gehiago jasotzen dituzte txirrindulariek. Tourra puntu gorridun maillotarekin amaitzen duen txirrindulariari mendiko erregea esaten zaio. Maillot hau 1975. urtean sortu zen. Richard Virenquek du errekorra, zazpi mendiko errege titulurekin.
Maillot Txuria, sailkapen nagusiko lehendabiziko gazteak janzten du, hau da, 25 urtetik beherako aurrenekoak.

### Maillotak Tourretik kanpo

Tourreko Mailloten koloreak beste hainbat lasterketetan ere erabili ohi dira eta haien zeregina Tourrekoen berdina da. Esate baterako Britainiako itzuliak, Horia, Berdea eta Puntu Gorriduna erabiltzen ditu sailkapenetako liderrak nabarmentzeko. Italiako Giroak Maillot kolore desberdinak erabiltzen ditu, baita Espainiako itzuliak ere, baina beste neurri batean. Adibidez, Giroan, mendiko erregeak maillot orlegia janzten du eta sailkapen nagusikoak Maillot edo "Maglia" arrosa.

## Etapa motak
### Etapa ohikoak

Etapa "ohiko" batean, txirrindulari guztiak batera ateratzen dira. Lehenengo kilometroak antolatzaileek neutralizatzen dituzte, 2–5 km bitartean, eta hasiera ofiziala Tourreko Zuzendariak seinalatzen du bandera txuri bat erakutsiz. Tourreko lehenengo asteko etapa ohikoetan, sprint ikusgarrietan amaitzeko aukera paregabea suertatzen da, etapa hauek nahiko lauak izan ohi direlako.
Beste etapa ohiko batzuk, ordea, zeharo menditsuak dira. Etapa hauek aldaketa handienak eragin ohi dituzte sailkapen nagusian eta ikusle gehien erakartzen dituztenak dira, bai ikusgarrienak suertatzen direlako eta baita uda minean korritzen direlako ere. Hortaz, jende asko eta asko oporretan dago, eta eguraldia lagun izan ohi da.

### Banakako Erlojupekoak

Banakako erlojupeko batean, txirrindulari guztiak bakarka aritzen dira Irterak minutu oro gertatzen dira. Sailkapen nagusiko lehenengo hamarrak, ordea, bi minutuko tartean ateratzen dira irteeratik, balizko trikimailuak saihestearren.
Irteera ordena sailkapen orokorraren alderantzizkoa da, beraz, liderra izango da azkenengoa abiatzen erlojupekoetan. Normalean 3-4 erlojupeko izaten dira Tour osoan, bata prologoa, bestea taldekako erlojupekoa eta azken biak bakarkakoak.

### Taldekako Erlojupekoak

Sarritan, Tourreko lehenengo astean taldekako erlojupeko bat izaten da. Talde ahulenek denbora gehiegirik ez galtzeko, denbora galerak limitatuta daude, horrela. Helmugaratzen azkena den taldeak gehienez 3 minutu besterik ezin ditu galdu lehenego postua erdietsi duenarekin alderatuta, beheko taulak erakusten duen moduan.
Taldekako erlojupekoetan ahalik eta denbora gutxien galtzea oso garrantzitsua da, beraz taldeak ahalik eta txirrindulari onenak eramango ditu tourrera eta hauek % 100a eman beharko dute taldeko gizon garrantzitsuak denbora gal ez dezan.

## Etapa famatuak

1975. urteaz geroztik Tourreko azken etapa beti Eliseo Zelaien hiribidean bukatzen da, Parisen. Txirrindulariek hainbat itzuli ematen dizkiote zirkuituari. Ibilbideko bi aldeak jendez gainezka daude beti, guztiak txirrindulariak animatzen, batez ere irabazlea, jakina. Nahiz eta txirrindularientzat bertan korritzea erosoa ez den, etapa laua da eta sprintean heldu ohi dira, sprinterren taldeek gogor ekiten dute hala izan dadin.
Alpe d'Huezen ere etapa anitz amaitzen dira Frantziako Tourrean, Alpeetako igoerarik gogorrenetako bat baita, Bourg d'Oissansetik Huez-era. 2004. urtean erlojupeko banakako igoera egin zen bertan eta Lance Armstrong izan zen garailea. Beste mendi batzuetatik ere askotan pasa izan da Tourra, Mont Ventoux, Col du Galibier, Col de la Madeleine... esate baterako.
Etapa bakoitzeko hasiera ere oso garrantzitsua izan ohi da, eta Frantziako eta Frantziatik kanpoko hainbat hiri lehiatzen dira Tourreko etapa baten abiagunea beren mugetatik abia dadin. Tourraren lehendabiziko etapak ere berebiziko garrantzia dauka, eta, esaterako, Tourra azken urteetan, Erresuma Batuan, Belgikan, Euskal Herrian... hasi izan da.

## Palmaresa

| Urtea | Txapelduna | Txapeldunordea | Hirugarrena |
| 1903 | Maurice Garin | Lucien Pothier | Fernand Augereau |
| 1904 | Henri Cornet | Jean-Baptiste Dortignacq | Aloïs Catteau |
| 1905 | Louis Trousselier | Hippolyte Aucouturier | Jean-Baptiste Dortignacq |
| 1906 | René Pottier | Georges Passerieu | Louis Trousselier |
| 1907 | Lucien Petit-Breton | Gustave Garrigou | Émile Georget |
| 1908 | Lucien Petit-Breton | François Faber | Georges Passerieu |
| 1909 | François Faber | Gustave Garrigou | Jean Alavoine |
| 1910 | Octave Lapize | François Faber | Gustave Garrigou |
| 1911 | Gustave Garrigou | Paul Duboc | Émile Georget |
| 1912 | Odile Defraye | Eugène Christophe | Gustave Garrigou |
| 1913 | Philippe Thys | Gustave Garrigou | Marcel Buysse |
| 1914 | Philippe Thys | Henri Pélissier | Jean Alavoine |
| 1915-1918 Lehen Mundu Gerra zela eta, ez zuten egin ||||
| 1919 | Firmin Lambot | Jean Alavoine | Eugène Christophe |
| 1920 | Philippe Thys | Hector Heusghem | Firmin Lambot |
| 1921 | Léon Scieur | Hector Heusghem | Honoré Barthélémy |
| 1922 | Firmin Lambot | Jean Alavoine | Félix Sellier |
| 1923 | Henri Pélissier | Ottavio Bottecchia | Romain Bellenger |
| 1924 | Ottavio Bottecchia | Nicolas Frantz | Lucien Buysse |
| 1925 | Ottavio Bottecchia | Lucien Buysse | Bartolomeo Aimo |
| 1926 | Lucien Buysse | Nicolas Frantz | Bartolomeo Aimo |
| 1927 | Nicolas Frantz | Maurice De Waele | Julien Vervaecke |
| 1928 | Nicolas Frantz | André Leducq | Maurice De Waele |
| 1929 | Maurice De Waele | Giuseppe Pancera | Jef Demuysere |
| 1930 | André Leducq | Learco Guerra | Antonin Magne |
| 1931 | Antonin Magne | Jef Demuysere | Antonio Pesenti |
| 1932 | André Leducq | Kurt Stöpel | Francesco Camusso |
| 1933 | Georges Speicher | Learco Guerra | Giuseppe Martano |
| 1934 | Antonin Magne | Giuseppe Martano | Roger Lapébie |
| 1935 | Romain Maes | Ambrogio Morelli | Félicien Vervaecke |
| 1936 | Sylvère Maes | Antonin Magne | Félicien Vervaecke |
| 1937 | Roger Lapébie | Mario Vicini | Leo Amberg |
| 1938 | Gino Bartali | Félicien Vervaecke | Victor Cosson |
| 1939 | Sylvère Maes | René Vietto | Lucien Vlaemynck |
| 1940-1946 Bigarren Mundu Gerra zela eta, ez zuten egin ||||
| 1947 | Jean Robic | Édouard Fachleitner | Pierre Brambilla |
| 1948 | Gino Bartali | Briek Schotte | Guy Lapébie |
| 1949 | Fausto Coppi | Gino Bartali | Jacques Marinelli |
| 1950 | Ferdinand Kübler | Stan Ockers | Louison Bobet |
| 1951 | Hugo Koblet | Raphaël Géminiani | Lucien Lazaridès |
| 1952 | Fausto Coppi | Stan Ockers | Bernardo Ruiz |
| 1953 | Louison Bobet | Jean Malléjac | Giancarlo Astrua |
| 1954 | Louison Bobet | Ferdinand Kübler | Fritz Schär |
| 1955 | Louison Bobet | Jean Brankart | Charly Gaul |
| 1956 | Roger Walkowiak | Gilbert Bauvin | Jan Adriaensens |
| 1957 | Jacques Anquetil | Marcel Janssens | Adolf Christian |
| 1958 | Charly Gaul | Vito Favero | Raphaël Géminiani |
| 1959 | Federico Martín Bahamontes | Henri Anglade | Jacques Anquetil |
| 1960 | Gastone Nencini | Graziano Battistini | Jan Adriaensens |
| 1961 | Jacques Anquetil | Guido Carlesi | Charly Gaul |
| 1962 | Jacques Anquetil | Jef Planckaert | Raymond Poulidor |
| 1963 | Jacques Anquetil | Federico Martín Bahamontes | José Pérez-Francés |
| 1964 | Jacques Anquetil | Raymond Poulidor | Federico Martín Bahamontes |
| 1965 | Felice Gimondi | Raymond Poulidor | Gianni Motta |
| 1966 | Lucien Aimar | Jan Janssen | Raymond Poulidor |
| 1967 | Roger Pingeon | Julio Jiménez | Franco Balmamion |
| 1968 | Jan Janssen | Herman Van Springel | Ferdinand Bracke |
| 1969 | Eddy Merckx | Roger Pingeon | Raymond Poulidor |
| 1970 | Eddy Merckx | Joop Zoetemelk | Gösta Pettersson |
| 1971 | Eddy Merckx | Joop Zoetemelk | Lucien Van Impe |
| 1972 | Eddy Merckx | Felice Gimondi | Raymond Poulidor |
| 1973 | Luis Ocaña | Bernard Thévenet | José Manuel Fuente |
| 1974 | Eddy Merckx | Raymond Poulidor | Vicente López Carril |
| 1975 | Bernard Thévenet | Eddy Merckx | Lucien Van Impe |
| 1976 | Lucien Van Impe | Joop Zoetemelk | Raymond Poulidor |
| 1977 | Bernard Thévenet | Hennie Kuiper | Lucien Van Impe |
| 1978 | Bernard Hinault | Joop Zoetemelk | Joaquim Agostinho |
| 1979 | Bernard Hinault | Joop Zoetemelk | Joaquim Agostinho |
| 1980 | Joop Zoetemelk | Hennie Kuiper | Raymond Martin |
| 1981 | Bernard Hinault | Lucien Van Impe | Robert Alban |
| 1982 | Bernard Hinault | Joop Zoetemelk | Johan van der Velde |
| 1983 | Laurent Fignon | Ángel Arroyo | Peter Winnen |
| 1984 | Laurent Fignon | Bernard Hinault | Greg LeMond |
| 1985 | Bernard Hinault | Greg LeMond | Stephen Roche |
| 1986 | Greg LeMond | Bernard Hinault | Urs Zimmermann |
| 1987 | Stephen Roche | Pedro Delgado | Jean-François Bernard |
| 1988 | Pedro Delgado | Steven Rooks | Fabio Parra |
| 1989 | Greg LeMond | Laurent Fignon | Pedro Delgado |
| 1990 | Greg LeMond | Claudio Chiappucci | Erik Breukink |
| 1991 | Miguel Indurain | Gianni Bugno | Claudio Chiappucci |
| 1992 | Miguel Indurain | Claudio Chiappucci | Gianni Bugno |
| 1993 | Miguel Indurain | Tony Rominger | Zenon Jaskuła |
| 1994 | Miguel Indurain | Piotr Ugrumov | Marco Pantani |
| 1995 | Miguel Indurain | Alex Zülle | Bjarne Riis |
| 1996 | Bjarne Riis | Jan Ullrich | Richard Virenque |
| 1997 | Jan Ullrich | Richard Virenque | Marco Pantani |
| 1998 | Marco Pantani | Jan Ullrich | Bobby Julich |
| 1999 | not attributed | Alex Zülle | Fernando Escartín |
| 2000 | not attributed | Jan Ullrich | Joseba Beloki |
| 2001 | not attributed | Jan Ullrich | Joseba Beloki |
| 2002 | not attributed | Joseba Beloki | Raimondas Rumšas |
| 2003 | not attributed | Jan Ullrich | Alekszandr Vinokurov |
| 2004 | not attributed | Andreas Klöden | Ivan Basso |
| 2005 | not attributed | Ivan Basso | not attributed |
| 2006 | Óscar Pereiro | Andreas Klöden | Carlos Sastre |
| 2007 | Alberto Contador | Cadel Evans | not attributed |
| 2008 | Carlos Sastre | Cadel Evans | Denis Menxov |
| 2009 | Alberto Contador | Andy Schleck | Bradley Wiggins |
| 2010 | Andy Schleck | Samuel Sánchez | Jurgen van den Broeck |
| 2011 | Cadel Evans | Andy Schleck | Fränk Schleck |
| 2012 | Bradley Wiggins | Chris Froome | Vincenzo Nibali |
| 2013 | Chris Froome | Nairo Quintana | Joaquim Rodríguez |
| 2014 | Vincenzo Nibali | Jean-Christophe Péraud | Thibaut Pinot |
| 2015 | Chris Froome | Nairo Quintana | Alejandro Valverde |
| 2016 | Chris Froome | Romain Bardet | Nairo Quintana |
| 2017 | Chris Froome | Rigoberto Urán | Romain Bardet |
| 2018 | Geraint Thomas | Tom Dumoulin | Chris Froome |
| 2019 | Egan Bernal | Geraint Thomas | Steven Kruijswijk |
| 2020 | Tadej Pogačar | Primož Roglič | Richie Porte |
| 2021 | Tadej Pogačar | Jonas Vingegaard | Richard Carapaz |
| 2022 | Jonas Vingegaard | Tadej Pogačar | Geraint Thomas |
| 2023 | Jonas Vingegaard | Tadej Pogačar | Adam Yates |
| 2024 | Tadej Pogačar | Jonas Vingegaard | Remco Evenepoel |
| 2025 | | | |
| 2026 | | | |
| 2027 | | | |
* (1999-2005) Lance Armstrong kaleratua dopinagaitik.

## Garaipenak
### Txirrindulariak

Lance Armstrong estatubatuarra izan zen Tour gehien irabazitako txirrindularia: zazpi bider jarraian hain zuzen (1999–2005). Azkeneko Tourra irabazi ondoren erretiratu arren, 2009an txirrindularitza profesionalera itzuli zen. Urte horretako Tourrean hirugarren amaitu zuen eta 2010ekoan hogeita hirugarren. Hau izan zen bere azken Tourra, 2011ren hasieran txirrindularitza utzi baitzuen. Hala ere, 2012an dopatu izana onartu zuen eta garaipen guztiak kendu zitzaizkion. Honen ondorioz horrela dago irabazle nagusien sailkapena:
| Txirrindularia | Garaipenak | Urteak |
| Jacques Anquetil | 5 | 1957, 1961, 1962, 1963, 1964 |
| Eddy Merckx | 5 | 1969, 1970, 1971, 1972, 1974 |
| Bernard Hinault | 5 | 1978, 1979, 1981, 1982, 1985 |
| Miguel Indurain | 5 | 1991, 1992, 1993, 1994, 1995 |
| Chris Froome | 4 | 2013, 2015, 2016, 2017 |
| Philippe Thys | 3 | 1913, 1914, 1920 |
| Louison Bobet | 3 | 1953, 1954, 1955 |
| Greg LeMond | 3 | 1986, 1989, 1990 |
| Tadej Pogačar | 3 | 2020, 2021, 2024 |

### Estatuak

| Txirrindularia | Garaipenak |
| Frantzia | 36 |
| Belgika | 18 |
| Espainia | 12 |
| Italia | 10 |
| Erresuma Batua | 6 |
| Luxenburgo | 5 |
| AEB | 3 |
| Danimarka | 3 |
| Eslovenia | 3 |
| Herbehereak | 2 |
| Suitza | 2 |
| Alemania | 1 |
| Irlandako Errepublika | 1 |
| Australia | 1 |
| Kolonbia | 1 |
* EH: 6 garaipen, Miguel Indurainek 5 eta Roger Lapébiek bat.

## Gainontzeko sailkapenak
### Mendiko sailkapena

| Txirrindularia | Garaipenak | Urteak |
| Richard Virenque | 7 | 1994, 1995, 1996, 1997, 1999, 2003, 2004 |
| Federico Bahamontes | 6 | 1954, 1958, 1959, 1962, 1963, 1964 |
| Lucien Van Impe | 6 | 1971, 1972, 1975, 1977, 1981, 1983 |
| Julio Jiménez | 3 | 1965, 1966, 1967 |

### Erregulartasunaren saria

| Txirrindularia | Garaipenak | Urteak |
| Peter Sagan | 7 | 2012, 2013, 2014, 2015, 2016, 2018, 2019 |
| Erik Zabel | 6 | 1996, 1997, 1998, 1999, 2000, 2001 |
| Sean Kelly | 4 | 1982, 1983, 1985, 1989 |
| Jan Janssen | 3 | 1964, 1965, 1967 |
| Eddy Merckx | 3 | 1969, 1971, 1972 |
| Freddy Maertens | 3 | 1976, 1978, 1981 |
| Djamolidine Abdoujaparov | 3 | 1991, 1993, 1994 |
| Robbie McEwen | 3 | 2002, 2004, 2006 |

### Taldekako sailkapena

1961 artean selekzio nazionalen arteko lasterketa izan zen. 1962an hasi ziren taldeak. 1967 eta 1968 izan zen salbuespena, bi urte horietan ere selekzioak aritu baitziren.
| Taldea | Garaipenak | Urteak |
| Mercier (Gan + Miko + Coöp) | 5 | 1972, 1975, 1978, 1980, 1982 |
| Movistar Team | 5 | 2015, 2016, 2018, 2019, 2020 |
| KAS | 4 | 1965, 1966, 1974, 1976 |
| T-Mobile (+Telekom) | 4 | 1997, 2004, 2005, 2006 |
| Saxo Bank (+ CSC) | 3 | 2003, 2008, 2013 |

## Euskal herritarrak Frantziako Tourrean

Frantziko Tourraren historian zehar euskal txirrindulari askok hartu dute parte bertan. Maurice Dartigue lapurtarra izan zen Frantziako Tourrean parte hartu zuen lehen euskal herritarra, 1904ko edizioan.
Miguel Indurain da lasterketa gehien irabazi dituen euskal herritarra (5), bigarren postuan dago Joane Somarriba (3).
Hogeitik gora euskal txirrindularik irabazi dute etaparen bat Tourrean. Guztira, euskal txirrindulariek 50 etapatik gora irabazi dituzte.
Ohikoa da Frantziako Tourreko etapatan txirrindularitza zale euskaldunak ikustea, baita ikurrinak edota bestelako euskal ikurrak ere, lasterketa Euskal Herritik kanpo denean ere. Hainbat txirrindularik aipatu izan dute euskal zaleak, orokorrean, errespetagarriak direla.

## Filmak

2003. urtean, Hell on wheels filma egin zen Frantziako Tourraren inguruan, Telekom taldearen perspektibatik, Pepe Danquart izan zen filmaren zuzendaria.
The Tour Baby! filma Scott Coadyk egin zuen, Tourra bera eta bere inguruari buruz.

## Erreferentziak

* ↑ Tour de France. britannica.com (Noiz kontsultatua: 2024-12-16).
* ↑ Voici les 5 événements sportifs qui font le plus d'audience dans le monde. cnews.fr (Noiz kontsultatua: 2024-12-16).
* 1 2 (fr) Historique du Tour de France, Année 1903, letour.fr. Retrieved 2016.eko otsailak 22.
* ↑ (fr) Historique du Tour de France, Année 1903, letour.fr. Retrieved 2016.eko martxoak 3.
* ↑ (en) Lance Armstrong Is Stripped of His 7 Tour de France Titles, nytimes.com, 2012.eko urriak 22.
* ↑ (fr) Tour de France 2020 : un jeune vainqueur, Tadej Pogacar, et de vieux doutes, lemonde.fr, 2020.eko irailak 21.
* ↑ (fr) Primoz Roglic : « On verra dans l'avenir si je peux encore gagner un Tour », lequipe.fr, 2020.eko irailak 20.
* ↑ «Bosgarrenez, Indurainen legea» Berria 2020-07-23 (Noiz kontsultatua: 2024-06-14).
* ↑ ««Barruan daramat ziklismoa, eta oso polita da sentipen zaharrak berritzea»» Berria 2023-06-17 (Noiz kontsultatua: 2024-06-14).
* ↑ «Frantziako Tourra» Tropela.eus bloga 2023-06-28 (Noiz kontsultatua: 2024-06-14).
* ↑ «Euskaldunak Frantziako Tourrean» EITB (Noiz kontsultatua: 2024-07-09).
* ↑ «Lance Armstrong: Euskal zaleak sutsuak eta errespetutsuak dira. Jeloskor jartzen nintzen hauek ikustean» EITB 2022-03-18 (Noiz kontsultatua: 2024-06-14).

## Ikus, gainera

* Italiako Giroa
* Espainiako Vuelta
* UCI ProTour
* Etorkizuneko Tourra
* Euskal herritarrak Frantziako Tourrean
* Francisco Cepeda (1906-1935)

## Kanpo estekak

* (Frantsesez) Frantziako Tourreko Webgune Ofiziala
* (Frantsesez) Frantziako Tourreko arauak (PDF)
* (Frantsesez) France2 Telebista kanaleko webgunea Tourrari buruz
* (Frantsesez) Frantziako Tourreko historia
* (Frantsesez) TourdeFrance.net - Argazkiak, etapak...
* Amets Arzallus: Mende bateko pedalkadak
* Datuak: Q33881
* Multimedia: Tour de France / Q33881